Document ID: 32014R1378

DELEGOVANÉ NARIADENIE KOMISIE (EÚ) č. 1378/2014
zo 17. októbra 2014,
ktorým sa mení príloha I k nariadeniu Európskeho parlamentu a Rady (EÚ) č. 1305/2013 a prílohy II a III k nariadeniu Európskeho parlamentu a Rady (EÚ) č. 1307/2013
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (1), a najmä na jeho článok 58 ods. 7,
so zreteľom na nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (2), a najmä na jeho článok 6 ods. 3 a článok 7 ods. 3,
keďže:
(1)
V súlade s článkom 11 ods. 6 nariadenia (EÚ) č. 1307/2013 Belgicko, Bulharsko, Česká republika, Dánsko, Estónsko, Írsko, Grécko, Španielsko, Taliansko, Cyprus, Lotyšsko, Luxembursko, Maďarsko, Malta, Holandsko, Rakúsko, Poľsko, Portugalsko, Slovinsko, Slovensko, Fínsko, Švédsko a Spojené kráľovstvo oznámili Komisii k 1. augustu 2014 svoje rozhodnutia prijaté podľa článku 11 uvedeného nariadenia vrátane odhadovaného produktu zníženia na kalendárne roky 2015 až 2019.
(2)
V súlade s článkom 7 ods. 2 nariadenia (EÚ) č. 1307/2013 má byť odhadovaný produkt zníženia platieb, ktorý členské štáty oznámili a ktorý sa uvádza v článku 11 ods. 6 uvedeného nariadenia, sprístupnený ako podpora Únie na opatrenia v rámci programov rozvoja vidieka. V dôsledku toho je potrebné upraviť prílohu I k nariadeniu (EÚ) č. 1305/2013 a prílohu III k nariadeniu (EÚ) č. 1307/2013 vzhľadom na sumy oznámené členskými štátmi.
(3)
Okrem toho v určitých prípadoch môže byť produkt zníženia platieb nulový, a to môže byť spôsobené najmä štruktúrou poľnohospodárskych podnikov v členských štátoch a očakávaným rozdelením priamych platieb a možnosťou, že členské štáty môžu uplatňovať článok 11 ods. 2 nariadenia (EÚ) č. 1307/2013. Preto Belgicko, Luxembursko, Malta, Rakúsko, Slovinsko a Fínsko oznámili Komisii svoj odhadovaný produkt zníženia, ktorý je nulový pre všetky kalendárne roky 2015 až 2019.
(4)
Belgicko, Nemecko, Francúzsko, Chorvátsko, Litva a Rumunsko sa rozhodli využiť článok 11 ods. 3 nariadenia (EÚ) č. 1307/2013.
(5)
V súlade s článkom 136a ods. 1 nariadenia (ES) č. 73/2009 (3) a s článkom 14 ods. 1 nariadenia (EÚ) č. 1307/2013 Belgicko, Česká republika, Dánsko, Nemecko, Estónsko, Grécko, Holandsko a Rumunsko oznámili Komisii k 1. augustu 2014 svoje rozhodnutie previesť určitý percentuálny podiel svojich vnútroštátnych ročných stropov na kalendárne roky 2015 až 2019 na programy rozvoja vidieka financované z Európskeho poľnohospodárskeho fondu pre rozvoj vidieka (EPFRV), ako sa vymedzuje v nariadení (EÚ) č. 1305/2013.
(6)
V súlade s článkom 136a ods. 2 tretím pododsekom nariadenia (ES) č. 73/2009 a s článkom 14 ods. 2 nariadenia (EÚ) č. 1307/2013 Maďarsko oznámilo Komisii k 1. augustu 2014 svoje rozhodnutie previesť na priame platby určitý percentuálny podiel sumy vyčlenenej na podporu opatrení v rámci programov rozvoja vidieka financovaných z EPFRV v období rokov 2016 až 2020, ako sa vymedzuje v nariadení (EÚ) č. 1305/2013.
(7)
Príloha I k nariadeniu (ES) č. 1305/2013 a prílohy II a III k nariadeniu (EÚ) č. 1307/2013 by sa preto mali zodpovedajúcim spôsobom zmeniť.
(8)
Keďže toto nariadenie je potrebné v záujme hladkého a včasného prijatia programov rozvoja vidieka, je vhodné, aby nadobudlo účinnosť dňom nasledujúcim po jeho uverejnení v Úradnom vestníku Európskej únie,
PRIJALA TOTO NARIADENIE:
Článok 1
Príloha I k nariadeniu (EÚ) č. 1305/2013 sa nahrádza textom uvedeným v prílohe I k tomuto nariadeniu.
Článok 2
Prílohy II a III k nariadeniu (EÚ) č. 1307/2013 sa nahrádzajú textom v prílohe II k tomuto nariadeniu.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. októbra 2014

Labels: 15
19
6